CHAPTER 104
Waswe, Olketa Jew Bae Lisin and Showimaot Faith?
STAKA PIPOL HEREM GOD TOKTOK KAM
SAMTING WEA JESUS SEI BAE JUDGEM PIPOL
Long temple long Monday, Nisan 10, Jesus storyim wei wea hem klosap for safa and dae. From hem wari abaotem hao nao datwan bae mekem pipol ting long God, Jesus sei: “Dadi, mekhae long nem bilong iu.” Then wanfala toktok from skae hem sei: “Mi mekhae long nem bilong mi finis, and bae mi mekhae long hem moa.”—John 12:27, 28.
Pipol wea standap long there konfius. Samfala tingse olketa herem thunder. Olketa narawan sei: “Wanfala angel toktok kam long hem.” (John 12:29) Bat Jehovah nao toktok kam! Start kam long taem wea Jesus duim ministry bilong hem, diswan hem mek-thri taem wea olketa man herem God toktok kam.
Thri and haf year bifor, taem John Baptaesa baptaesim Jesus, hem herem God sei: “Diswan nao Son bilong mi wea mi lovem and wea mi hapi long hem.” Then, bihaen Pasova long 32 C.E., James, John, and Peter stap taem lukluk bilong Jesus hem change. Thrifala evriwan herem God sei: “Disfala man hem Son bilong mi wea mi lovem and wea mi hapi long hem. Iufala mas herem samting wea hem talem.” (Matthew 3:17; 17:5) Bat distaem, staka pipol herem Jehovah toktok kam!
Jesus sei: “Disfala toktok hem no for helpem mi, hem for helpem iufala.” (John 12:30) Diswan pruvim Jesus hem Son bilong God, wea hem nao datfala Messiah.
From Jesus hem faithful long God, datwan hem nambawan example for olketa man and pruvim Satan, wea rulim disfala world, fit for dae. Jesus sei: “God judgem world distaem and bae hem aotem man wea rulim disfala world.” Then hem sei: “Taem olketa liftim mi ap bae mi leadim kam evri difren kaen pipol long mi.” (John 12:31, 32) Diswan showimaot pipol bae kasem gud samting from dae bilong Jesus. Hem bae leadim kam pipol long hem and mekem wei for olketa kasem laef olowe.
Taem pipol herem Jesus sei olketa bae liftim hem ap, olketa sei long hem: “Law hem sei Christ bae stap for olowe. So why nao iu sei bae olketa liftimap Son bilong man? Hu nao disfala Son bilong man?” (John 12:34) Nomata olketa lukim evri pruv and herem God toktok kam, staka long olketa nating bilivim Jesus hem Son bilong man, wea hem nao datfala Messiah.
Jesus sei hem nao “laet.” (John 8:12; 9:5) Hem sei long olketa pipol: “For lelebet taem moa laet bae stap witim iufala. So iufala mas wakabaot taem laet hem stap mekem dark no stopem iufala. . . . Taem datfala laet hem stap yet witim iufala, showimaot faith long datfala laet, mekem iufala kamap olketa son bilong laet.” (John 12:35, 36) Then Jesus lusim olketa bikos Nisan 10 hem no day wea bae hem dae. Long Pasova long Nisan 14 nao bae olketa liftim hem ap, wea minim bae olketa nilam hem long post.—Galatia 3:13.
Profesi bilong Isaiah hem kamap tru taem olketa Jew no showimaot faith long Jesus. Isaiah hem sei eye bilong pipol bae no lukluk and tingting bilong olketa bae sat mekem olketa no kam bak for kasem healing. (Isaiah 6:10; John 12:40) Staka Jew bighed and rejectim pruv wea showimaot Jesus nao man wea kam for sevem olketa mekem olketa kasem laef.
Nicodemus, Joseph wea hem man long Arimathea, and staka nara bigman bilong olketa Jew “biliv” long Jesus tu. Bat waswe, bae olketa duim samting for showimaot olketa biliv, or bae olketa hol bak bikos olketa fraet nogud olketa aotem olketa from sinagog, or bikos “olketa laekem man for tinghae long olketa”?—John 12:42, 43.
Jesus storyim wanem nao hem minim for biliv long hem. Hem sei: “Man wea biliv long mi, hem no biliv long mi nomoa, bat hem biliv tu long man wea sendem mi kam.” Olketa tru samting wea God talem Jesus for teachim long pipol and wea Jesus gohed for preach abaotem hem barava important, dastawe hem sei: “Samwan hem stap for judgem man wea no respectim mi and no laek herem toktok bilong mi. Long day for judgem pipol, toktok bilong mi nao bae judgem hem.”—John 12:44, 45, 48.
Then Jesus sei: “Mi no talem eni samting followim tingting bilong miseleva, bat mi talem nomoa samting wea Dadi wea sendem mi kam hem laekem mi for talem. And mi savve, samting wea Dadi talem hem mekem man for laef olowe.” (John 12:49, 50) Jesus savve klosap nao bae hem dae and kapsaetem blood bilong hem for sevem olketa man wea biliv long hem.—Rome 5:8, 9.
knc_Latn eng_Latn tpi_Latn tpi_Latn tpi_Latn tpi_Latn tpi_Latn lim_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn